Voortvlugtige 'vroueslaner' in Vrystaat aangekeer | Maroela Media
Maryna Janse van Rensburg het 'n fotosamestelling gemaak van drie van Lodie van Dyk se minstens vyf vermeende slagoffers. Haar suster, Marina Janse van Rensburg, is een van die vroue wat glo voor sy sjarme geswig het. Foto: Facebook
'n Vermeende vroueslaner van Odendaalsrus in die Vrystaat is op Bethlehem in die ooste van die provinsie in hegtenis geneem.
Die polisie het Lodie van Dyk (36) sedert Saterdag gesoek nadat sy vrou, Domonique Vergottini, 'n klag van poging tot moord teen hom ingedien het. Hy het haar na bewering ernstig aangerand en haar glo met 'n mes gesteek.
'n Facebook-groep, Support Marina, is langer as 'n jaar gelede gestig om een van Van Dyk se vermeende slagoffers, Marina Janse van Rensburg, op haar herstelpad te ondersteun nadat hy haar glo in Julie 2017 met die knie en vuis geslaan en bosse hare uit haar kop gepluk het.
Van Dyk het einde Julie 2017 borgtog gekry en het op 1 September weer in Odendaalsrus se landdroskantoor op aanklagte van aanranding verskyn.
Volgens 'n inskrywing op die Facebook-groep het Van Dyk beweer hy het Janse van Rensburg betrap dat sy met een van sy vriende flankeer. Hy het ook aangevoer hy het op haar afgekom waar sy dwelms gebruik en haar toe gejaag, waarna sy by 'n trap afgeval en haar beseer het.
Van Dyk en Marina Janse van Rensburg was glo skaars twee maande saam toe hy haar ernstig aangerand het. Foto: Facebook
Nadat die Facebook-groep begin is, het Van Dyk in die sosiale media gekla hy het meer as 2 000 "dreigboodskappe" gekry. "Dit ontstel 'n mens," het hy geskryf. "Ek het geen lewe meer nie."
Die regstelsel het my weer in die steek gelaat.
Die saak is sedertdien telkemale uitgestel. Die verhoor sou aanvanklik in April vanjaar begin het, maar dit het nie gerealiseer nie. "Die regstelsel het my weer in die steek gelaat," het Janse van Rensburg op 10 April geskryf. "Hulle het my gebel om te sê die saak is uitgestel tot verdere kennisgewing."
Terwyl Van Dyk die hele tyd op borgtog uit was, het hy blykbaar met Domonique Vergottini getrou en haar na bewering ook aangerand.
Sy het vandeesmaand 'n album op Facebook geskep met foto's van hoe sy beseer is nadat Van Dyk haar na bewering aangerand het. Sy het 'n klag van poging tot moord by Odendaalsrus se polisie aanhangig gemaak en mense gewaarsku haar man is gevaarlik. "Hy het gedreig om homself en my dood te maak."
Ek hoop die regstelsel skrik nou wakker!
Donderdag in die vroeë oggendure het Support Marina op Facebook geskryf: "Uiteindelik is hy in hegtenis geneem. Die polisie het hom op Bethlehem opgespoor." En enkele ure later: "Ek hoop die regstelsel skrik nou wakker!"
Kapt. Stephen Thakeng het bevestig dat Van Dyk Woensdag op Bethlehem in hegtenis geneem is.
Intussen het Janse van Rensburg se suster, Maryna Janse van Rensburg, Dinsdag 'n saamgestelde foto van drie van Van Dyk se vier vermeende slagoffers geplaas. "Wil graag weet hoeveel nog?" het sy daarby geskryf.
Maryna het by navraag beweer Van Dyk het haar ook per geleentheid aangerand toe sy haar suster teen hom probeer beskerm het. Sy vertel Van Dyk was reeds minstens twee keer vantevore getroud en beweer hy het albei sy eksvroue ook aangerand. 'n Vyfde vrou beweer hy het haar te lyf gegaan toe sy Domonique teen hom probeer beskerm het.
Burgemeester afgedank ná Stutterheim-betogings
Lyk my die "man" is 'n serial vroueslaner…
Ek sien facebook praat van Lodie van Dyk. Wat is sy regte van? Of gebruik hy verskillende vanne?
Die vroue slaner sal nooit sy eie neem nie, want hy is te veel van n lafaard. Ook nie die naam " man " werd nie.